Forsi għad irridu nifhmu minn xhiex għaddejna bħala partit f'dawn l-aħħar xhur. It-telfa elettorali f'Ġunju kienet riżultat ta' diversi fatturi. Uħud aċċettawhom u nitkellmu dwarhom, oħrajn għadna qegħdin naħirbu minnhom. Irid ikun iż-żmien li għad irid jiġi li permezz tiegħu nibdew nanalizzaw dak li seħħ. Nifhmu iktar fid-dettall dak li m'għamilniex u dak li messna wettaqna. Biss, nagħrfu lkoll li t-trapass taż-żmien jagħti, ħafna drabi, parir. Direzzjonijiet, u fl-istess ħin għarfien li l-maġġoranza tal-poplu, fl-aħħar elezzjoni ġenerali, ma kenitx qegħda taqbel ma' dak li konna qegħdin ngħidu. U forsi iktar minn hekk, fil-metodu, l-mezzi u l-messaġġi ġenerali tagħna. Mhux kulħadd jaċċetta dan. Hemm min moħħu biex iwaħħal fl-oħrajn, u ftit dawk fihom infushom. Żvantaġġi fil-medja Żgur, mhux forsi, qegħdin nitilqu minn diversi żvantaġġi. Il-pożizzjoni politika llum mhix dik li kienet wara t-telfa elettorali tal-2013. Hija iktar diffiċli u kkumplikata. Iktar u iktar meta fuq in-naħa tal-Partit Laburista hemm konsolidazzjoni fil-poter. Hemm tmexxija li ġiet affermata u li hija kapaċi twassal il-messaġġ tagħha b'ferm aktar qawwa minn qabel. Mhux biss għax għandha maġġoranza, imma wkoll għax vuċijiet u mezzi effikaċi kuntrarji naqqsu fis-saħħa tagħhom. Mhux biss ukoll għax il-Partit Nazzjonalista għandu fuqu din id-diffikultà li jkollu mezzi li huma rilevanti u tal-abbiltà li jxerred fi ħdan il-pajjiż dak li qed jgħid huwa sewwasew. Ir-realtà hija li bis-saħħa qawwija fil-komunikazzjoni li għandu l-Partit Laburista, il-poplu qed jisma' mingħandu x'suppost huwa l-messaġġ tagħna. Għalhekk, dak li qed ngħidu, dak li qed inwettqu mhuwiex jasal kif għandu għand l-elettorat tagħna. Volontà pożittiva Proprju f'dan il-kuntest partikolari li wieħed għandu jifhem kemm il-piż huwa itqal għall-Kap tal-Partit Nazzjonalista, Dr Adrian Delia. Ix-xenarju politiku, kif inhuwa ċar, xeħet żvantaġġi ferm ikbar milli qatt kellu mexxej ieħor fil-partit. Vantaġġi m'għandu xejn, salv il-volontà pożittiva tiegħu li jidħol għal din ir-responsabbiltà u jmexxi lura sabiex nibdew it-triq lejn it-tisħiħ u t-tiġdid tal-partit. It-tesserati fehmu dan, u bl-għażla tagħhom marru biex idaħħu fit-tmexxija tal-partit proprju lilu. Dan wettquh wara li raw, semgħu, analizzaw u ddeċidew. Fehmu li huwa forza ta' bidla u tiġdid. Forza li, għax ġejja minn barra, kapaċi tara oġġettivament dak li hemm bżonn li jsir. U ħadd ma seta' jmeri l-vuċi demokratika u popolari li bidliet riedu jsiru, u għad iridu jsiru. Dan, naturalment, bil-kumplikazzjonijiet, reżistenzi u oġġezzjonijiet li n-natura umana ġġib u għandha fiha. Wiċċ uman Biss, minkejja kull żvantaġġ li kellu, Dr Adrian Delia rnexxilu jsir Kap. Irnexxilu jidħol preżentement f'siġġu xejn faċli u, ħafna drabi, skomdu. Irnexxilu però jibda, bl-għajnuna ta' diversi bnedmin ta' rieda tajba, passi determinanti li għada pitgħada ser insibuhom lesti. Irnexxilu jġib miegħu entużjażmu ġdid għal ħafna partitarji. Ġieb miegħu tama ġdida, metodi differenti u stil ta' komunikazzjoni dirett u personali li ftit mexxejja preċedenti għalih, f'kull partit, kellhom. Hemm wiċċ uman li tista' tarah, tmissu u tifhmu ferm iktar meta jkun quddiemek, milli fuq il-mezzi ta' komunikazzjoni tallum. Fil-kuntatt dirett jissupera lill-Prim Ministru attwali. F'iqsar żmien Irnexxilu wkoll iqassar il-proċess tat-tibdil u tiġdid tal-karigi tal-uffiċjali tal-Partit Nazzjonalista. L-aħbar ta' wara l-elezzjoni li t-tmexxija sħiħa, flimkien mal-uffiċjali kienu mhux biss qed jirriżenjaw imma jintrabtu li ma jerġgħux jikkontestaw, kellha l-effetti politiċi tagħha. Ħolqot, f'dak l-att li ħafna raw qawwi però dovut, "vojt" politiku. Dan għax waqt li diversi kienu għalhekk diġà "żarmaw", barra, il-ħajja politika kienet għadha għaddejja b'saħħa, qawwa u qilla, b'kumplikazzjonijiet kbar u li ftit rajna fl-aħħar snin fid-dinja tagħna. Mhux biss, imma ż-żminijiet iffissati biex fihom jimtlew il-karigi ġiebu l-effett li l-Kap tal-partit kien għaddej waħdu tul dawn ix-xhur. Mertu tiegħu li ż-żmien tqassar u l-għażliet saru. Proprju għalhekk li l-Ħamis li għadda ngħalqu l-karigi kollha tal-partit. Il-Kap tagħna, Dr Adrian Delia, f'dan irnexxilu jġib bnedmin li qed jokkupaw, għall-ewwel darba, dawn il-karigi. Proċess ta' bidla interna li saret f'dan il-mument partikolari. Wieħed, li minnu, diversi bdew jifhmu li l-bastiment li qed imexxi tella' l-ankri, telaq minn mal-moll u beda jsalpa 'l barra f'baħar li, kif qed naraw, mhuwiex propjament kalm. Biss, kif ilkoll nafu, il-kaptani t-tajba jingħarfu mhux fil-bnazzi. Dak li hawn u dak li għad irid jiġi ser ikompli jbasktu f'mexxej tajjeb u sod. Wieħed, li għax iduq it-togħma tal-baħar mielaħ li l-mewġ itella', jibqa' kapaċi jagħraf dik tal-ilma ħelu. Biss nafu li għalkemm il-problemi tal-ħajja politika għandhom id-dettalji u l-effetti tagħhom, però huma l-bank tal-prova. F'kull appuntament, f'dawn l-aħħar ġimgħat, irnexxilu jissupera l-ostakli, x-xkiel u l-ingombri li sab. Bil-moħħ ċar tiegħu, u bil-prinċipji tal-partit li jiggwidawh, sab tarf ta' diversi sitwazzjonijiet. Saħħa u determinazzjoni It-triq il-quddiem ċert li mhix faċli. Biss, jekk għal oħrajn din tista' sservi biex jaqtgħu qalbhom u joqogħdu lura, għall-Kap tal-Partit Nazzjonalista Dr Adrian Delia din hija sfida aqwa li qed jidħol għaliha b'saħħa u determinazzjoni. Għandu fih enerġija pożittiva. Bniedem li jfittex li jsib l-aqwa elementi fil-proxxmu li jiltaqa' miegħu. Bniedem li jispira lill-oħrajn u li għandu ġewwa fih dik il-forza naturali li jmexxi lill-oħrajn 'il quddiem. Bniedem li, minkejja kollox, irnexxilu jirbaħ, jagħti direzzjoni u gwida. Irnexxilu jkun dawl ġdid u neċessarju f'dan il-mument diffiċli għall-Partit Nazzjonalista. Fiż-żmien li ġej, issa li rnexxilu ma jkunx aktar waħdu imma għandu 'l-uffiċjali u l-baħrin f'posthom, ser naraw bidliet oħra u ġodda.
Irnexxilu.